Opod gaan nie eie ondersoek na Phala Phala doenArgieffoto van pres. Cyril Ramaphosa. (Foto: LUCA SOLA / AFP) Die onafhanklike ondersoekdirektoraat (Opod) het eindelik besluit om nié sy eie ondersoek na die polisie se beweerde betrokkenheid by die rooftog op pres. Cyril Ramaphosa se plaas Phala Phala in Limpopo te doen nie. Opod sê die Valke ondersoek reeds die voorval. Die direktoraat sal nou eerder bloot die Valke in sy ondersoek bystaan “om ’n duplisering van regeringshulpbronne” te vermy. Die African Transformation Movement (ATM) het vroeër in ŉ skrywe aan die direktoraat gevra om die bewerings te ondersoek dat grootkoppe in die polisiediens ŉ hand daarin gehad het om die hele voorval toe te smeer. Lizzy Suping, Opod se woordvoerder, sê nou die direktoraat het dié versoek noukeurig oorweeg en eindelik vasgestel dat die party se klagte gebaseer is op die aanvanklike verklaring van Arthur Fraser, oud-direkteur-generaal van die Staatsveiligheidsagentskap. “Dieselfde klagte word deur die Valke ondersoek en die direktoraat is voortdurend in verbinding met die span van die Valke wat aangewys is om dieselfde bewerings te ondersoek.” Volgens Suping sal Opod as deel van die Valke se ondersoek die beweerde optrede van die polisiebeamptes ondersoek, terwyl die Valke die kriminele element ondersoek. Dit sluit in moontlike aanklagte van regsverydeling en ontvoering. Opod sal hom oor die uitslag van die ondersoek uitlaat sodra dit afgehandel is. Ramaphosa word daarvan beskuldig dat hy ŉ inbraak in 2020 op sy wildsplaas Phala Phala, waar diewe na bewering $4 miljoen gesteel het, probeer geheim hou het. Maroela Media het vroeër berig die ATM beweer die nuut aangestelde nasionale polisiekommissaris, Fannie Masemola, en sy voorganger, Khehla Sitole, het geweet van die beweerde diefstal. Die party het ook die skorsing van die betrokke beamptes geëis, hangende die uitkoms van Opod se ondersoek. Suping sê die ATM is reeds van die direktoraat se eindelike besluit in kennis gestel.